Nuwe Covid-19-riglyne bekendgestel vir Olimpiese Spele - Solidariteit GildesSolidariteit Gildes Nuwe Covid-19-riglyne bekendgestel vir Olimpiese Spele - Solidariteit Gildes
Tuis / Gilde Artikels / Nuwe Covid-19-riglyne bekendgestel vir Olimpiese Spele
Atlete wat vanjaar aan die Olimpiese Spele in Tokio, Japan deelneem, het uiteindelik 'n mate van duidelikheid oor die Covid-19-protokolle wat hulle oor ongeveer 80 dae tydens die Spele sal teëkom, nadat die organiseerders 'n lys bekendgemaak het, wat meer duidelikheid gee oor wat atlete kan verwag.
Die Internasionale Olimpiese Komitee (IOK), die Internasionale Paralimpiese Komitee (IPC), die Tokio-reëlingskomitee van die Olimpiese en Paralimpiese Spele (Tokio 2020), die Tokio Metropolitaanse regering en die Japanse regering het op 28 April 2021, nadat hulle oor die onderskeie reëls wat daar is om 'n veilige Spele aan te bied, ooreengekom het, in 'n gesamentlike verklaring die reëls uiteengesit waarby elke atleet en spanlid tydens die Spele sal moet hou.
Volgens die verklaring sal die vyf betrokke partye alle moontlike teenmaatreëls instel en veiligheid die hoogste prioriteit te gee ter wille van alle deelnemers, insluitend die atlete en die Japannese publiek wat gasheer vir die Spele gaan wees.
Die maatreëls wat in Februarie vanjaar in die reëlboek gepubliseer is, is sedertdien hersien en daar is aansienlik nuwe inligting bygewerk ten einde die opkoms van nuwe mutasies van die koronavirusstamme en die ontwikkelende situasie van die pandemie aan te spreek.
Daar is nuwe reëls wat deur alle bywoners betrokke by die Spele, tydens hul verblyf in Japan, ten strengste nagekom moet word, om te sorg dat die Tokio 2020-Spele veilig aangebied kan word.
Die belangrikste maatreëls verskyn in die tweede uitgawe van die reëlboek. Die nuwe reëls is as volg uiteengesit:
Daar word van alle deelnemers verwag om twee Covid-19-toetse af te lê voordat hulle na Japan vlieg.
In beginsel sal atlete en almal in die nabyheid van atlete daagliks getoets word om die risiko van ongemerkte positiewe gevalle wat die virus kan oordra, te verminder. Die datums en tye sal ooreenstem met die sportbyeenkomste en die skedules van atlete.
Alle deelnemers aan die Spele sal vir drie dae na hul aankoms daagliks getoets word. Na die eerste drie dae en gedurende die hele tydperk van hulle verblyf sal hulle gereeld getoets word op grond van die operasionele aard van hul rol en kontakvlak met atlete.
Deelnemers aan alle sportsoorte moet in beginsel slegs die aktiwiteite volg of bywoon wat hulle in hulle aktiwiteitsplan uiteengesit het. Hulle moet kontak verminder en moet 'n afstand van een meter handhaaf vanaf ander deelnemers wat al langer as 14 dae in Japan is en Japannese inwoners.
Alle deelnemers aan die Spele moet in beginsel uitsluitlik gebruik maak van toegewysde vervoer wat slegs gebruik word vir deelnemers aan die Spele en daar mag glad nie van publieke vervoer gebruik gemaak word nie.
Alle deelnemers aan die Spele mag slegs in beperkte areas waar streng Covid-19-maatreëls geld, insluitend spysenieringsgeriewe by spesifieke Spele-lokale, die restaurant by hulle akkommodasie en hul kamers, met behulp van kamerdiens of aflewering van voedsel, eet.
Noue kontakte word gedefinieer as diegene wat langer as 15 minute in kontak is met 'n persoon wat binne een meter van 'n bevestigde positiewe Covid-19-geval was sonder die dra van 'n masker. Dit is veral van toepassing wanneer sulke kontak in geslote ruimtes soos hotelkamers of voertuie plaasvind. Gevalle sal deur die Japannese gesondheidsowerhede bevestig word.
Na verwagting sal 'n derde weergawe van die reëlboek in Junie gepubliseer word wat verder bygewerk sal word met die nuutste wetenskaplike ontwikkelinge in ag geneem.
Volgens die verklaring stel die owerhede ondersoek in na die ontwikkelende situasie met die status van binnelandse infeksies wat nuwe stamme of mutasies insluit. Daar is ooreengekom dat 'n besluit oor die toeskouerkapasiteit van elke lokaal in Junie geneem sal word. Dit volg na die besluit in Maart vanjaar waar owerhede besluit het om geen reisigers vanaf ander lande te ontvang wat die Spele wil bywoon nie weens die heersende wêreldwye Covid-19-pandemie. Die verskillende partye wat betrokke is by die reëling van die Spele werk intussen aan planne om die hoeveelheid bywoners by die Spele te optimaliseer.
"Ons is vol vertroue dat die nakoming van hierdie regulasies die veiligheid en sekuriteit van atlete, beamptes, en toeskouers van die Spele, sowel as die inwoners van Tokio, ander gasheerlokale en Japan, sal verseker." – Die Internasionale Olimpiese Komitee